[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.12.2006

COM(2006) 797 τελικό

2004/0055 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου επί της πρότασης

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση διαδικασίας έκδοσης ευρωπαϊκής διαταγής πληρωμήςής

ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2004/0055 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου επί της πρότασης

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση διαδικασίας έκδοσης ευρωπαϊκής διαταγής πληρωμήςής

1. Εισαγωγή

Το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ προβλέπει ότι η Επιτροπή γνωμοδοτεί για τις τροπολογίες που προτείνει το Ευρωπαϊκό Κοινοβούλιο σε δεύτερη ανάγνωση. Η Ευρωπαϊκή Επιτροπή διατυπώνει στη συνέχεια τη γνώμη της επί των δύο τροπολογιών που πρότεινε το Κοινοβούλιο.

2. Πλαίσιο

Στις 19 Μαρτίου 2004, η Επιτροπή ενέκρινε πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση διαδικασίας έκδοσης ευρωπαϊκής διαταγής πληρωμής[1]. Η πρόταση διαβιβάστηκε στο Κοινοβούλιο και στο Συμβούλιο στις 19 Μαρτίου 2004. Στις 9 Φεβρουαρίου 2005, η Ευρωπαϊκή Οικονομική και Κοινωνική Επιτροπή γνωμοδότησε σχετικά με την πρόταση της Επιτροπής[2]. Το Ευρωπαϊκό Κοινοβούλιο ανέθεσε την εξέταση της πρότασης στην επιτροπή νομικών θεμάτων (που είναι αρμόδια για την έκθεση) και στην επιτροπή πολιτικών ελευθεριών, δικαιοσύνης και εσωτερικών υποθέσεων (για διατύπωση γνώμης). Η επιτροπή πολιτικών ελευθεριών, δικαιοσύνης και εσωτερικών υποθέσεων γνωμοδότησε στις 13 Ιουνίου 2005. Η επιτροπή νομικών θεμάτων ενέκρινε την έκθεσή της στις 14 Ιουλίου 2005. Στη σύνοδο ολομελείας της 13ης Δεκεμβρίου 2005, το Ευρωπαϊκό Κοινοβούλιο γνωμοδότησε σε πρώτη ανάγνωση. Το Συμβούλιο εξέδωσε την κοινή θέση του στις 30 Ιουνίου 2006. Η Επιτροπή εξέδωσε ανακοίνωση σχετικά με την κοινή θέση του Συμβουλίου στις 4 Ιουλίου 2007[3]. Το Ευρωπαϊκό Κοινοβούλιο διετύπωσε τη γνώμη του σε δεύτερη ανάγνωση στις 25 Οκτωβρίου 2006[4]. Η εν λόγω γνώμη επιφέρει δύο τροπολογίες στο σχέδιο κανονισμού.

3. Αντικείμενο της πρότασης

Η σύντομη εξόφληση των οφειλών των οποίων η αιτιολογία δεν τίθεται σε αμφιβολία έχει ζωτική σημασία για τους οικονομικούς παράγοντες της Ευρωπαϊκής Ένωσης και για την ορθή λειτουργία της εσωτερικής αγοράς. Ένα νομικό πλαίσιο που δεν εγγυάται στο δανειστή πρόσβαση σε ταχεία ικανοποίηση των μη αμφισβητούμενων αξιώσεων ενδέχεται να προσφέρει στους κακόπιστους οφειλέτες κάποιο βαθμό ατιμωρησίας και συνεπώς ένα κίνητρο για να καθυστερούν εσκεμμένα τις πληρωμές προς ίδιο όφελος. Η καθυστέρηση των πληρωμών είναι μια από τις σημαντικότερες αιτίες της αφερεγγυότητας που απειλεί την ύπαρξη των επιχειρήσεων, ιδίως των μικρομεσαίων και προκαλεί απώλεια πολλών θέσεων εργασίας.

Η ανάγκη κίνησης μακροχρόνιων, γραφειοκρατικών και πολυδάπανων δικαστικών διαδικασιών, ακόμα και για την είσπραξη μη αμφισβητούμενων οφειλών, μοιραία οξύνει αυτές τις επιζήμιες οικονομικές συνέπειες. Η κατάσταση αυτή θέτει μια πολύπλευρη πρόκληση στα δικαστικά συστήματα των κρατών μελών. Έχει πλέον ζωτική σημασία να μπορούν να διακριθούν σε όσο το δυνατόν περισσότερο πρόωρο στάδιο της διαδικασίας οι πραγματικά αμφισβητούμενες υποθέσεις από τις υποθέσεις στις οποίες δεν υπάρχει στην πραγματικότητα νομική διαφορά. Η διαφοροποίηση αυτή αποτελεί αναγκαία, αν και όχι ικανή, προϋπόθεση για την αποτελεσματική χρησιμοποίηση των περιορισμένων πόρων που διαθέτουν τα δικαστήρια. Τους επιτρέπει να επικεντρωθούν στις αμφισβητούμενες υποθέσεις και να τις εκδικάσουν σε εύλογο χρονικό διάστημα. Το επιθυμητό αυτό αποτέλεσμα μπορεί, εν τούτοις, να επιτευχθεί μόνον αν προβλέπεται μια ταχεία και αποτελεσματική διαδικασία για τις μη αμφισβητούμενες αξιώσεις.

Στόχος της πρότασης είναι η εγκαθίδρυση ενός ομοιόμορφου, ταχέος και αποτελεσματικού μηχανισμού είσπραξης των μη αμφισβητούμενων χρηματικών αξιώσεων σε ολόκληρη την Ευρωπαϊκή Ένωση.

4. Γνωμη της επιτροπησ σχετικά με τις τροπολογιεσ του ευρωπαϊκου κοινοβουλιου

4.1. Τροπολογίες που έγιναν αποδεκτές από την Επιτροπή

- Η Επιτροπή αποδέχεται την τροπολογία του Ευρωπαϊκού Κοινοβουλίου στο τυποποιημένο έντυπο Α με στόχο τη μεταφορά των οδηγιών σχετικά με τη γλώσσα από τις κατευθυντήριες γραμμές του τυποποιημένου εντύπου Α στο άνω μέρος του εντύπου.

- Η Επιτροπή αποδέχεται επίσης την τροπολογία του Ευρωπαϊκού Κοινοβουλίου για το άρθρο 31 σχετικά με την άσκηση των εκτελεστικών αρμοδιοτήτων και προβλέπει την αυστηρή εφαρμογή της νέας ρυθμιστικής διαδικασίας, όπως θεσπίστηκε με την απόφαση 2006/512 του Συμβουλίου, της 22ας Ιουλίου 2006, για την τροποποίηση της απόφασης 1999/468.

5. Συμπέρασμα

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της ως ανωτέρω.

[1] COM(2004) 173 τελικό της 19.3.2004 και COM(2004) 173 τελικό/3 της 25.5.2004.

[2] ΕΟΚΕ/2005/133, ΕΕ C 221 της 8.9.2005, σ. 77.

[3] COM(2006) 374 τελικό της 7ης Ιουλίου 2006.

[4] P6_TA(2006)0440.